
ΔΕΛΤΙΟ ΤΥΠΟY
Σύλληψη τεσσάρων αλλοδαπών για παραβάσεις μεταναστευτικής νομοθεσίας στη Σάμο


Τις μεσημβρινές ώρες χθες, στελέχη της Λιμενικής Αρχής της Σάμου προέβησαν στη σύλληψη τεσσάρων (04) αλλοδαπών (υπηκόων Τουρκίας), ηλικίας 27, 50, 50 και 16 ετών, για παραβάσεις της μεταναστευτικής νομοθεσίας καθώς και για κατοχή και χρήση πλαστών ταξιδιωτικών εγγράφων.

Συγκεκριμένα, κατόπιν αξιοποίησης πληροφοριών και αξιολόγησης στοιχείων σχετικά με την παράνομη μεταφορά αλλοδαπών με ιστιοφόρο (Ι/Φ) σκάφος από την Τουρκία στη Σάμο, πραγματοποιήθηκε συντονισμένη επιχείρηση από στελέχη του Γραφείου Ασφάλειας του Λιμεναρχείου Σάμου. Στο πλαίσιο αυτής, εντοπίστηκαν οι ανωτέρω τέσσερις (04) αλλοδαποί, οι οποίοι είχαν αποβιβαστεί με τη χρήση βοηθητικού σκάφους στον όρμο Ποσειδωνίου ανατολικά της Σάμου.

Ακολούθως, τέθηκαν σε διακριτική επιτήρηση και εντοπίστηκαν να επιβιβάζονται σε Ε.Δ.Χ. όχημα (ΤΑΞΙ) με προορισμό τον κρατικό αερολιμένα Σάμου, προκειμένου να ταξιδέψουν αεροπορικώς προς την Αθήνα. Εντός του αερολιμένα, ένας εξ αυτών παρέλαβε από σημείο απόκρυψης τέσσερα (04) πλαστά δελτία ταυτότητας, τα οποία διένειμε στους υπόλοιπους τρεις (03), κρατώντας ένα (01) για τον ίδιο. Κατά τον διαβατηριακό έλεγχο επιβίβασης σε αεροσκάφος διαπιστώθηκε η πλαστότητα των εγγράφων και τα ανωτέρω άτομα συνελήφθησαν.

Παράλληλα, διενεργήθηκαν έρευνες από δύο (02) Περιπολικά σκάφη και ένα (01) Ναυαγοσωστικό σκάφος Λ.Σ.-ΕΛ.ΑΚΤ. για τον εντοπισμό του Ι/Φ σκάφους, το οποίο είχε αποπλεύσει προς τις τουρκικές ακτές. Κατόπιν ανταλλαγής πληροφοριών, το Ι/Φ εντοπίστηκε εντός τουρκικών χωρικών υδάτων και κατασχέθηκε από τις τουρκικές αρχές. Επί του σκάφους επέβαιναν δύο (02) αλλοδαποί (υπήκοοι Τουρκίας), ηλικίας 55 και 37 ετών, οι οποίοι αναγνωρίστηκαν από τους συλληφθέντες ως οι εμπλεκόμενοι στην παράνομη μεταφορά τους.

Από το Λιμεναρχείο Σάμου, που διενεργεί την προανάκριση, συνελήφθησαν οι τέσσερις (04) αλλοδαποί για παράβαση του άρθρου 83 παρ. 1 του Ν. 3386/2005 «Παράνομη είσοδος στη χώρα» και του άρθρου 24 παρ. 6 του Ν. 5038/2023 «Κατοχή και χρήση πλαστού ταξιδιωτικού εγγράφου». Επιπλέον, ο 27χρονος συνελήφθη για κατοχή γνήσιου ταξιδιωτικού εγγράφου τρίτου προσώπου, ενώ διαπιστώθηκε ότι είχε εισέλθει εκ νέου παράνομα στη χώρα. Από τη Λιμενική Αρχή της Σάμου κατασχέθηκε το σύνολο των ανωτέρω ταξιδιωτικών εγγράφων.

Διαθέσιμο φωτογραφικό υλικό στο www.hcg.gr 

